En startspærre er en anordning, som er monteret på en bil, knallert eller andet køretøj, og forhindrer start af motoren uden den til køretøjet hørende kodede nøgle ved at blokere mindst 3 kredse, som er nødvendige for at kunne starte motoren, fx brændstofindsprøjtning, starter og tændingssystem. I nøglehovedet på tændingsnøglen er indbygget en chip, som automatisk aktiverer startspærren, når nøglen tages ud af tændingslåsen, og deaktiverer den, når nøglen sættes i tændingslåsen og drejes. På enkelte biler, fx ældre Renault og Mercedes-Benz aktiveres startspærren dog ved hjælp af fjernbetjeningen til centrallåsesystemet. I dette tilfælde aktiveres startspærren, når bilen låses ved hjælp af fjernbetjeningen, og deaktiveres, når bilen låses op ved hjælp af fjernbetjeningen. Startspærre blev et lovkrav på alle nyindregistrede personbiler i Tyskland pr. 1. januar 1998, og i Danmark pr. 1. oktober 1998. Startspærre er i dag standard på alle nye biler, og kan fås til eftermontering på visse ældre biler.